ལན།བོད་ནང་རྒྱ་ནག་གི་སྲིད་བྱུས་ཁག་ལ་བོད་མིའི་བསམ་ཚུལ་རྣལ་མ་ཅི་ཡོད་ཕལ་ཆེར་ཚོད་དཔག་བྱེད་ཐབས་བྲལ་ཟིན་ཡོད་དེ།བོད་ནང་མི་དམངས་ཀྱི་མངོན་འདོད་ཕྱིར་འདོན་སའི་ས་ཆ་ཡེ་ནས་མེད་ཙང་རེད།སྲིད་གཞུང་གི་སྲིད་བྱུས་གང་རུང་ལ་ཐད་ཀར་གདོང་གཏུག་ནས་ངོ་རྒོལ་བྱས་ན་དེ་མ་ཐག་འཛིན་བཟུང་བྱེད་ཀྱི་ཡོད་པ་རེད།གཞུང་འབྲེལ་གསར་ལམ་དག་གིས་ནི་ཁ་གཅིག་གྲག་གིས་སྲིད་གཞུང་གི་ལས་གཞི་གང་རུང་ལ་རྒྱབ་སྐྱོར་གྱི་རྣམ་པ་སྟོན་གང་ཐུབ་བྱེད་ཅིང་།བོད་མི་གཞུང་གི་ལས་བྱེད་པ་དག་གིས་མངོན་གསལ་འདོད་པོས་རྒྱུད་གཅིག་ལམ་གཅིག་གི་ལས་གཞི་ལ་རྒྱབ་སྐྱོར་བྱེད་པ་དང་།ཚོང་རྒྱག་མཁན་སྒེར་པ་དང་དེ་མིན་ཉོ་འཚོང་བྱེད་མཁན་ཁག་ཅིག་ནས་དཔལ་འབྱོར་གྱི་གོ་སྐབས་བཟང་པོར་ངང་སྒུག་བྱེད་བཞིན་ཡོད་སྲིད་པ་རེད།གང་ཡིན་ཟེར་ན།མེ་འཁོར་ལམ་དང་དེ་མིན་ལམ་ཆེན་སོགས་ཀྱི་རྨང་གཞི་འཛུགས་སྐྲུན་རྐྱེན་པས་གོ་སྐབས་གསར་པ་མཁོ་སྤྲོད་བྱ་ངེས་རེད།རྒྱ་ནག་གི་དཔལ་འབྱོར་ཡར་རྒྱས་ཕྱིན་པ་ལ་བརྟེན་ནས་བོད་མི་ཚོའི་ཡོང་འབབ་ཀྱང་ཇེ་མཐོར་ཕྱིན་ཡོད།ཡིན་ཡང་འདི་དག་ཕལ་ཆེར་བ་ནི་གཞུང་གི་རོགས་དངུལ་དང་མངའ་སྡེ་རིམ་པའི་ལས་རིགས་ཤ་སྟག་ལ་བརྟེན་དགོས་ཀྱི་ཡོད་པ་རེད།དེ་དང་དུས་མཚུངས་སུ།འཐེན་སྦྱོར་གྱི་བཟོ་ལས་རྒྱ་སྐྱེད་ཕྱིན་པ་དང་སྟབས་བསྟུན་ཞིང་ལས་ཐོན་སྐྱེད་ཀྱི་ཡོང་འབབ་དམའ་རུ་ཕྱིན་རྐྱེན་བོད་མིའི་འཚོ་བར་དོ་ཕོག་ངན་པ་ཐེབས་ཡོད།